NARIADENIE KOMISIE (ES) č. 37/2007
zo 17. januára 2007,
ktorým sa mení a dopĺňa nariadenie (ES) č. 990/2006, ktorým sa vyhlasujú stále verejné súťaže na vývoz obilnín v držbe intervenčných agentúr členských štátov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1784/2003 z 29. septembra 2003 o spoločnej organizácii trhu s obilninami (1), a najmä na jeho článok 6,
keďže:
(1)
Podľa článku 10 ods. 2 nariadenia Komisie (ES) č. 990/2006 (2) sa na povinnosť vývozu vzťahuje zábezpeka, ktorej výška sa rovná rozdielu medzi intervenčnou cenou platnou v deň verejnej súťaže a cenou víťaznej ponuky, pričom nemôže byť nižšia ako 25 EUR na tonu.
(2)
Po porovnaní situácie v trhových cenách raže na vývoznom trhu a na vnútornom trhu by mohlo byť pre hospodárske subjekty, ktoré uspeli vo verejnej súťaži, z finančného hľadiska zaujímavé znovu predať na vnútornom trhu vydražené zásielky raže určenej na vývoz aj pri súčasnom prepadnutí uvedenej zábezpeky. S cieľom vyhnúť sa takejto situácii a umožniť účinné fungovanie verejnej súťaže podliehajúcej nariadeniu (ES) č. 990/2006 by bolo vhodné uvedenú zábezpeku pre raž zvýšiť.
(3)
Nariadenie (ES) č. 990/2006 by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Článok 10 ods. 2 nariadenia (ES) č. 990/2006 sa nahrádza takto:
„2. Odchylne od článku 17 ods. 1 nariadenia (EHS) č. 2131/93 sa na povinnosť vývozu vzťahuje zábezpeka, ktorej výška sa rovná rozdielu medzi intervenčnou cenou platnou v deň verejnej súťaže a cenou víťaznej ponuky, pričom nemôže byť nižšia ako 50 EUR na tonu pre raž a 25 EUR na tonu pre iné obilniny. Polovica tejto zábezpeky sa zloží pri vydaní vývoznej licencie a druhá polovica pred odobratím obilnín z miesta skladovania.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. januára 2007